**Zažgi svoj strah: premišljevanja o festivalu FemArt 2023 na Kosovu**

Ivana Bilić

**Festival FemArt je največji feministični festival na Kosovu, morda celo v vsej nekdanji Jugoslaviji. Promovira feministične vrednote, umetnicam pa daje prostor, da prikažejo svojo umetnost. Že več kakor desetletje FemArt na Kosovo privablja regionalne in mednarodne umetnice, da bi na njem kritično razpravljale o pomembnih vprašanjih in ustvarjali prostor za potencialne spremembe. Letošnja, že enajsta izdaja FemArta potekala med 15. in 21. majem, s sloganom *Kalle Tutën* (zažgi svoj strah). V bogatem in kakovostnem festivalskem programu so se zvrstili gledališke predstave, konference, delavnice, filmi in koncerti, pa tudi družabni dogodki in spontana druženja.**

Festival FemArt je ustvarila Zana Hoxha (gledališka režiserka in ustanoviteljica in izvršna direktorica umetniškega in skupnostnega središča Artpolis – Art and Community Centre) z namenom, da bi se skozi umetnost in aktivizem »boril proti izzivom, ki jih patriarhat nalaga ženskam in deklicam«. »Vedno smo imeli premalo ženskih zgodb,« je Hoxha povedala v intervjuju za SeeStage; namen FemArta je bil popraviti to krivico in tudi premišljevati o realnostih žensk na Kosovu in v širši regiji. Hoxha je tako pripeljala feministični festival na prostor, kjer so patriarhalne norme in vloge še vedno močne, in kjer je, kot pravi aktivistka Liridona Sijarina »feministični aktivizem za državo nezaželen.«

Enega najboljših primerov, kako družbeno angažiran je festival, smo lahko videli v predstavi *Dekleta*, ki jo je Hoxha videla v Srbiji, preden je ekipo povabila, naj prvič nastopijo tudi v kosovski prestolnici. Mlade ženske v predstavi niso poklicne igralke, izbrane so bile na avdiciji, namenjeni vsem ženskam v starost od 18 do 26 let brez prejšnjih igralskih izkušenj. Igra se začne kot na videz lahkotna predstava, v kateri skupina deklet v pisanih jutranjih haljah z rožami in srčki govori o svojem otroštvu, se pogovarja o šalah in klišejih svojega odraščanja. A občinstvo kmalu spozna, da zgodba ni tako nedolžna, kakor se sprva zdi. Šale se kmalu lotijo izkušenj spolnega nadlegovanja, ki se spremeni v spolno nasilje, femicid in posilstvo. Igra odseva izkušnjo realnosti odraščanja deklet v patriarhalnem okolju družb na Balkanu. Kot taka prikazuje izkušnjo, ki je skupna mladim ženskam v Srbiji in na Kosovu. Igra kaže tudi, da mora obstajati pot, ki pelje iz teh negativnih vzorcev. V zadnjem prizoru igralke pozovejo občinstvo, naj se odzove, naj povzdigne svoj glas proti mizoginiji in seksizmu, zato da bodo fraze, kot so »fantje so pač fantje« in »izzvala si ga«, izginile iz naših pogovorov.

Druga mojstrovina je prišla iz Slovenije, ki jo je zastopala režiserka Maša Pelko. Lotila se je teme psihičnega, fizičnega in spolnega nasilja, ki ga nekatere ženske doživljajo v svojih družinah. Izhodišče za predstavo je drama Shelagh Stephenson *Pet vrst tišine*, predstava sama pa je rezultat trimesečnega raziskovanja, med katerim se je ustvarjalna ekipa posvetovala z ducatom strokovnjakov z različnih področij, vključno s socialnimi delavci, žrtvami nasilja v družini, policisti, psihologi in psihiatri. Maša Pelko je spremenila in dekonstruirala določene sekvence in spremenila perspektivo drame o Billyju, očetu, ki obžaluje, da je zlorabljal ženo in hčerki. V svoji adaptaciji se Pelko osredotoča na tri protagonistke (mater in obe hčeri), saj ni hotela dati glasu skesancu, ki je ves čas skupnega življenja zlorabljal svoje najdražje. Problemi, zastavljeni v drami, so izjemno podobni situaciji v regiji, saj v njej družinsko nasilje, spolna zloraba in femicid srhljivo naraščajo. Na Kosovu je bilo več protestov zaradi porasta femicidov, za katere storilci, če so obsojeni, na splošno prejmejo le mile kazni. Situacija ni nič boljša niti v sosednjih Srbiji in Bosni in Hercegovini niti v Sloveniji, ki je članica EU. V Intervjuju sta režiserka in glavna igralka spregovorili o svojem razumevanju tišine v drami, pa tudi v družbi -  tišine zlorabljenih; tišine družbe, ki ve, vendar ne razpravlja; tišine storilca; in tišine otrok. Skozi predstavo pošiljajo sporočilo, da zloraba ni problem nekoga drugega, je družbeni problem, je naš problem. Kot poudarja Pelko, bi to gledališče moralo biti – varen prostor za razpravo o različnih vprašanjih.

FemArt je z letošnjim fokusom na vključenost poskusil premikati meje tudi na drugih področjih. Z oblikovanjem smernic za infrastrukturni in informacijski dostop za invalidne osebe je postal zgled drugim festivalom. Vključenost je mogoče opaziti že v pobudi Mimozë Musilu, projektne asistentke Artpolisa in svetovalke v centru Qendra Burimore Përparimi–Prishtinë, ki se je zavzemala za tisk umetniškega programa v brajici in v povečanem tisku, s čimer bi omogočila slepemu in slabovidnemu občinstvu, da spremljajo festival. Druga pobuda je bila postavitev klančine za gledalce na vozičkih na prizorišču v Mitrovici med predvajanjem dokumentarca *Biba Maj – No More*. To dejanje je navdihnil sam film, ki spremlja Resmijo Rahmani, aktivistko z mišično distrofijo, in ozavešča o bolezni.

Festivala se je udeležilo na stotine umetnikov in gledalcev, zbudil pa je tudi zanimanje prištinskega župana Përapima Rame in premierja Albina Kurtija, ki se je udeležil koncerta tria Rine Kaçinari, ki je bil zaključni dogodek koncerta. Rina Kaçinari, v Prištini rojena in na Dunaju živeča čelistka ni samo navdušila občinstva s svojo energijo in mešanico žanrov, ki jih izvaja (vse od jazza do tradicionalnih balkanskih ritmov), odločila se je tudi, da bo svojo vplivni glas uporabila za to, da bo poslala nekaj močnih sporočil občinstvu in predsedniku vlade. V govoru, ki je bil hkrati oseben in političen, je zagovarjala človekove pravice in pravice žensk, in k zmanjšanju in končno popolni odpravi femicida v družbi.

Festival si je prizadeval dati platformo in glas mnogim, ki so utišani. Skrbel je za ustvarjanje varnih prostorov za zatirane. Skrbel je za premikanje meja in njihovo brisanje, tako figurativno kot dejansko, kajti zaradi strogega vizumskega režima za državljane Kosova, ti še vedno ne morejo svobodno potovati, kamor koli bi želeli. Namesto tega je FemArt k njim na teden dni dolg feministični festival pripeljal ves svet. Hoteli, restavracije in prizorišča so bili skoraj vedno popolnoma razprodani, tako da je bil festival odlično sredstvo za promocijo kosovske kulture, živahnega družabnega življenja in gostoljubnosti. Rušil je pregrade in pokazal ljudem, da predsodki in podobe Kosova v zahodnih medijih, ki ga slikajo kot zelo oddaljeno, zaprto in nevarno družbo, danes ne veljajo več.